Skladištenjem i distribucijom benzina nastaju emisije hlapljivih organskih spojeva (tzv. HOS-ovi; eng. VOC). Ti su spojevi prekursori troposferskog ozona (koji se naziva i prizemni ozon), stakleničkog plina koji uzrokuje zdravstvene probleme i šteti biljkama (čime se smanjuje prinos usjeva). Pored toga, neki hlapljivi organski spojevi poput benzena i toluena također imaju štetna svojstva, npr. akutnu ili kroničnu toksičnost.

Dvije komplementarne direktive za cilj imaju smanjenje emisija hlapljivih organskih spojeva tijekom postupaka skladištenja i distribucije benzina:

Direktiva 94/63/EZ o kontroli emisija hlapivih organskih spojeva (HOS-a) koje proizlaze iz skladištenja benzina i njegove distribucije od terminala do benzinskih postaja (Direktiva VOC-I), koja obuhvaća rafinerije i isporuku benzina do benzinskih postaja i

Direktiva 2009/126/EZ o rekuperaciji benzinskih para tijekom punjenja motornih vozila gorivom na benzinskim postajama (Direktiva VOC-II).

Člankom 7. Direktive VOC-II Komisiju se obvezuje da preispituje provedbu Direktive (posebno određena tehnička pitanja) i da o rezultatima preispitivanja izvješćuje Europski parlament i Vijeće.

U svojim komunikacijama o Primjerenosti i učinkovitosti propisa (REFIT): zaključci i sljedeći koraci i REFIT: Trenutačno stanje i izgledi za budućnost, Komisija je najavila da pokreće evaluaciju obje direktive o VOC-ovima.

Odlučeno je da bi bilo najučinkovitije usporedno izvršiti preispitivanje provedbe Direktive VOC-II i evaluaciju obje direktive o VOC-ovima. Potpune informacije o preispitivanju i evaluaciji iznesene su u radnom dokumentu službi Komisije o evaluaciji u okviru programa REFIT Direktive 94/63/EZ o kontroli emisija hlapivih organskih spojeva (HOS-a) koje proizlaze iz skladištenja benzina i njegove distribucije od terminala do benzinskih postaja i Direktive 2009/126/EZ o fazi II. rekuperacije benzinskih para tijekom punjenja motornih vozila gorivom na benzinskim postajama (SWD(2017) 65) i u povezanoj studiji.

U ovom se izvješću posebno osvrće na preispitivanje provedbe i daljnje korake u evaluaciji Direktive VOC-II.

2.Direktiva VOC-II

2.1.Što se tom Direktivom postiže?

Direktivom VOC-II osigurava se prikupljanje štetnih benzinskih para koje bi inače bile oslobođene u atmosferu tijekom punjenja gorivom motornih vozila na benzinskim postajama. U konačnici će na svim benzinskim postajama u EU-u (osim onih s vrlo malim godišnjim protokom) morati biti ugrađena oprema za prikupljanje tih para.

2.2.Od čega se sastoje glavne mjere?

Direktiva se primjenjuje na nove benzinske postaje i one na kojima je obavljeno značajnije preuređenje, a imaju godišnji protok veći od 500 m³ benzina, te na benzinske postaje s godišnjim protokom većim od 100 m³ ako se nalaze ispod stambenih prostora (članak 3. stavci 1. i 2.). Od njih se zahtijeva da ugrade sustave za rekuperaciju benzinskih para (PVR) faze II. Velike benzinske postaje (one s godišnjim protokom većim od 3 000 m³) moraju postaviti sustave za PVR do 2018. (članak 3. stavak 3.).

Proizvođači moraju certificirati opremu za PVR u skladu s relevantnim tehničkim normama i ta oprema mora imati učinkovitost prikupljanja benzinskih para od najmanje 85 % (članak 4.). Njezina se učinkovitost mora ispitati jednom godišnje, ili svake tri godine ako je ugrađen automatski sustav nadzora (članak 5. stavci 1. i 2.).

Benzinske postaje na kojima je ugrađena oprema za PVR moraju o tome obavijestiti potrošače isticanjem znaka, naljepnice ili druge obavijesti na agregatu za točenje benzina (članak 5. stavak 3.).

2.3.Prilagodba tehničkom napretku

U skladu s člankom 8. Direktive, usklađena ispitna metoda za određivanje učinkovitosti sustava za PVR utvrđena je Direktivom 2014/99/EU o izmjeni članaka 4. i 5. Direktive VOC-II kako bi se uključila upućivanja na norme EN 163211:2013 i 16321-2:2013.

3.Provedba Direktive VOC-II

3.1.Prenošenje i provedba općenito

Direktiva je prenesena u nacionalno zakonodavstvo svih država članica, iako u nekim slučajevima sa zakašnjenjem. Postupci zbog povreda propisa zbog kasnog prenošenja pokrenuti su protiv sljedećih 11 država članica u ožujku 2012.: Austrija, Bugarska, Cipar, Grčka, Italija, Njemačka, Poljska, Portugal, Rumunjska, Slovenija i Švedska. U devet su slučajeva ti postupci okončani tijekom 2012., a u dva tijekom 2013., nakon što su predmetne države članice izvijestile o svim mjerama prenošenja koje su poduzele.